SKRIFTLIG FORESPØRGSEL E-1352/03

af Camilo Nogueira Román (Verts/ALE) til Kommissionen

(10. april 2003)

Om: Motortrafikvej på Morrazo-halvøen i Galicien

I september 2002 rettede jeg en skriftlig forespørgsel til Kommissionen om motortrafikvejen på Morrazo-halvøen i Galicien (E-2581/02(1)), hvor jeg understregede de alvorlige sociale, økonomiske, økologiske og landskabsmæssige skader, som den planlagte linjeføring og de tekniske løsninger, der er anvendt i forbindelse med projektet, ville forårsage, idet jeg henviste til de indsigelser, som tusindvis af borgere i Morrazo har gjort imod dette forehavende, samt rejste spørgsmål vedrørende de forskellige aspekter ved vejprojektet.

Den 4. oktober 2002 afgav Kommissionen et foreløbigt svar, hvori den bekræftede, at den var i færd med at indhente de oplysninger, der var nødvendige med henblik på at meddele resultatet af sine efterforskninger, så snart de forelå. I et efterfølgende svar den 18. februar bekendtgjorde Kommissionen, at de spanske myndigheder havde reageret ved at udtale, at undersøgelsen af de miljømæssige virkninger var blevet gennemført i juli 2001, og at projektet skulle påbegyndes mellem december 2002 og februar 2003, hvilket endnu ikke er sket. Den undersøgelse af de miljømæssige virkninger, som myndighederne henviser til, svarer nøjagtigt til en undersøgelse, som ikke blev accepteret af borgerne i Morrazo, hvilket gav anledning til min forespørgsel. Kommissionen oplyser på sin side, at denne undersøgelse ikke er blevet modtaget i Bruxelles, hvoraf det kan konkluderes, at de ansvarlige myndigheder- i dette tilfælde den galiciske regering ikke kan have opfyldt bestemmelserne i forordning (EF) 1260/1999(2), der forpligter dem til at fremsende oplysninger, der gør det muligt at vurdere miljøvirkningerne og anvendelsen af forsigtighedsprincippet og princippet om en forebyggende indsats, .

Motortrafikvejsprojektet i Morrazo udgør en enhed, der ikke kan underopdeles af de offentlige myndigheder, og omfatter investeringer på i alt 70 mio. EUR, altså mere end de 50 mio. EUR, der i henhold til artikel 25 i den ovennævnte forordning udgør grænsen for kravet om fremsendelse af visse oplysninger, der gør det muligt at vurdere miljøvirkningerne og anvendelsen af forsigtighedsprincippet og princippet om en forebyggende indsats, i overensstemmelse med artikel 26. Disse oplysninger, der skal forelægges Kommissionen, omfatter bl.a. risikovurdering, projektets socioøkonomiske nytteværdi, de forventede virkninger for udviklingen i den pågældende region samt oplysninger, der gør det muligt at vurdere miljøvirkningerne, anvendelse af princippet om en forebyggende indsats, princippet om indgreb over for miljøskader () samt princippet om, at forureneren betaler, samt anvendelsen af Fællesskabets regler på miljøområdet.

Under henvisning til, at den galiciske regering ikke har opfyldt disse krav, at denne regering end ikke har sendt Kommissionen en vurdering af projektets miljømæssige virkninger, og på baggrund af, at fristen for påbegyndelsen af projektet med motortrafikvejen på Morrazo-halvøen allerede er overskredet, bedes Kommissionen besvare følgende: Hvilke initiativer der nødvendigvis må tages hurtigt agter Kommissionen at tage over for de galiciske myndigheder med henblik på at overholde fællesskabsbestemmelserne og efterkomme anmodningerne fra tusinder af galicisiske borgere?

(1) EFT C 309 E af 12.12.2002, s. 235.

(2) EFT L 161 af 26.6.1999, s. 1.

Svar afgivet på Kommissionens vegne af Michel Barnier

(2. juni 2003)

Kommissionen har i sit svar af 18. februar 2003 på skriftlig forespørgsel E-2581/02 om samme emne anført, at de spanske myndigheder havde til hensigt at inkludere et projekt vedrørende anlæggelse af en motortrafikvej på halvøen Morrazo i foranstaltning 6.1 (Carreteras y autovías) i det operationelle program for Galicia 2000-2006. Kommissionen fremhævede også, at da det drejede sig om et projekt med samlede omkostninger på over 50 mio. EUR som defineret i artikel 25 i Rådets forordning (EF) nr. 1260/1999(1), finder proceduren i artikel 26 i samme forordning om godkendelse af store projekter anvendelse.

Kommissionen modtog den 23. april 2003 de oplysninger, der var forlangt i henhold til ovennævnte artikel 26. Kommissionen er nu ved at gennemgå de modtagne dokumenter ud fra de i lovgivningen fastsatte bestemmelser.

For store projekters vedkommende er det fastsat i artikel 26, stk. 1, at Kommissionen på forhånd skal underrettes, inden strukturfondene deltager i projekternes finansiering. Derfor kan eventuelle udgifter, der anmeldes til Kommissionen vedrørende dette projekt, ikke refunderes inden den formelle godkendelse af beslutningen som fastsat i artikel 26, stk. 3, i forordning (EF) nr. 1260/1999.

Endvidere har Kommissionen modtaget flere klager over den planlagte motortrafikvej på halvøen Morrazo og den eventuelt ringe anvendelse af Fællesskabets miljølovgivning. Dette har givet anledning til en informationsudveksling mellem Kommissionen og de spanske myndigheder. Denne sag optræder ligeledes på dagsordenen for pakkemødet om klager og overtrædelsesprocedurer på miljøområdet i Madrid den 3. og 4. april 2003. Projektet er blevet underkastet en procedure for vurdering af miljøvirkningerne, og de spanske myndighederne mener ikke, at projektet påvirker nogen af de områder, der foreslås integreret i Natura 2000-nettet. Denne sag behandles for tiden i Kommissionen under hensyn til ovennævnte forhold.

(1) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.